钦定古今图书集成/明伦汇编/人事典/第111卷 > 新论 > 《去情》
## 钦定古今图书集成/明伦汇编/人事典/第111卷 > 新论 > 《去情》

情者，是非之主，而利害之根。有是必有非，能利亦能
害。是非利害存于衷，而彼此还相疑。故“无情以接物，
在遇而恒通；有情以接人，触应而成碍。”由此观之，则
情之所处，物之所疑也。是以谋扬誉人，而受誉者不
以为德；身肤强饭，而蒙饱者不以为惠；婴儿伤人，而
被伤者不以为怨；侏儒嘲人，而获嘲者不以为辱。何
者？挟利以为己。有情于誉饱，虽蒙惠而非德；无情于
伤辱，虽获毁而无憾。鱼不畏网，而畏鹈复，仇者不怨
镆铘而怨其人。网无心而鸟有情，剑无情而人有心
也。使信士分财，不如投策探钩；使廉士守藏，不如闲
局全封。何者？有心之于平，不若无心之不平也；有欲
之于廉，不若无欲之不廉也。今人目若骊珠，心如权
衡，评人好丑，虽言得其实，彼必嫌怨。及其自照明镜，
摹倒其容，丑状既露，则内惭而不怨。向之评者，与镜
无殊。然而向怨今之惭者，以镜无情而人有心也。三
人居室，二人交争，必取信于不争者，以辨彼此之得
失。夫不争者未必平，而交争者未必偏，而信于不争
者何也？以争者之心并挟胜情故也。“飘瓦击人，虚舟
触己，虽有忮心而不怒者”，以彼无情于击触也。是以
圣人弃智以全真，遣情以接物，不为名尸，不为谋府，
混然无际，而俗莫能累矣。